© mid.ru

Външното министерство на Русия заяви, че армията на Съветския съюз е спасила десетки хиляди български евреи и че онези, които в края на октомври са оставили надпис върху Паметника на Съветската армия в София нямат никакво понятие за собствената си история.

Това стана с официално изявление на Мария Захарова, говорителка на министерството, по време на брифинг в Москва. Сред десетките въпроси, които засегна говорителката, е и този "За поредният акт на оскверняване паметника на Съветската армия в София".

В текста се изразява "възмущение от поредния акт на оскверняване" на паметника в нощта на 31 октомври. Това, както определянето на извършителите като "вандали", е повторение на позиция от преди няколко дни, когато един от барелефите бе изрисуван с жълта боя.

Новото е, че "сега те надминаха себе си, като оставиха на мемориала лозунги с откровено антисемитски характер".

Всъщност, става дума не за антисемитски лозунг, а и надписът в никакъв случай не е насочен срещу Съветската армия. За изписването "100 години ционистка окупация" съобщи на страницата си във "Фейсбук" зам.-министърът на външните работи Георг Георгиев, който преди две седмици бе назначен от правителството за национален координатор за борба с антисемитизма.

В съобщението му никъде не се говори, че надписът е срещу воините от Съветската армия, макар той да говори за "противно посегателство". В текста пише, че това е антисемитски акт, докато всъщност става дума за антиционистка проява.

Надписът и датата, на която се появи, са свързани със съвършено различно събитие - Декларацията на Балфур, с която на 2 ноември 1917г. външният министър на Британската империя заявява за пръв път готовност Лондон да създаде в Палестина дом за евреите. Това писмо е почитано като основополагащ документ на държавността на Израел и ненавиждано от араби и палестинци като пренебрегване на правата им върху земи, на които живеят от векове.

Премиерите Тереза Мей и Бенямин Нетаняху почетоха с високопоставени лица едновековния юбилей на вечеря в Лондон, на която британският премиер заяви, че страната ѝ няма за какво да се извинява заради Декларацията на Балфур.

© Reuters

Захарова обаче продължава: "Този трик е особено циничен в светлината на това, че в годините на Втората световна война благодарение на нашите воини бе предотвратена депортацията на евреите от България и по този начин около 50 000 души бяха спасени от неминуема гибел. Най-страшното е, че това дори не е оскърбителен акт, а че в приведените от мен данни няма особен смисъл, защото хората, занимаващи се с оскверняване, нямат и понятие от собствената си история. Ето това е страшно."

"Фактите, които посочих, имат ценност и значение за тези, които знаят историята и никога не си позволяват дори да се съгласят с нещо подобно. Онези, които идват с чукове, лопати и боя и оскверняват паметници, за съжаление, въобще не знаят за славните страници дори на собствената си история, да не говорим за нещо повече", ппродължава Захарова.

Позицията ѝ завършва с "убеждението, че подобни престъпни акции никога няма да срещнат съчувствие и разбиране сред широките слоеве на българския народ" и настояване "ръководството на България най-после да направи всичко да не се допуска повече поругаване паметта на съветските воини, отдали живота си за спасяване на европейския континент от нацизма".

Георг Георгиев е лидер на младежката организация на ГЕРБ, бакалавър по политология и магистър по политическо консултиране от СУ "Св. Климент Охридски". През май едва на 25 години той стана зам.-министър на външните работи без нито един ден работа в дипломатическата сфера. Бил е сътрудник на български евродепутати и за кратко бе народен представител в 43-ото Народно събрание.

© facebook.com/gueorg.danielov

Надявам се да е станало някакво недоразумение, наистина, беше първата реакция на министърът на външните работи Екатерина Захариев. Червената армия беше на хиляди километри, когато българи спряха влаковете на смъртта, се казва в официалното изявление на МВнР.